Saman fóru hóparnir tveir frá bækistöðinni á vélsleðum þrátt fyrir að von væri á slæmu veðri síðar um daginn . „ Ég veit ekki hvað þeir vissu en það voru allir sem var rætt við meðvitaðir um að það væri vont veður í kortunum , “ segir Haukur Herbertsson , rekstrarstjóri Mountaineers of Iceland . Aðspurður segist hann ekki vilja nefna um hvaða fyrirtæki er að ræða . Elís Kjartansson , lögreglufulltrúi hjá lögreglunni á Suðurlandi , segir í samtali við mbl.is að víðtæk rannsókn sé í fullum gangi á tildrögum ferðarinnar en vill ekki tjá sig um hvort önnur ferðaþjónustufyrirtæki en Mountaineers séu til rannsóknar . Enn á eftir að ræða við forsvarsmenn fyrirtækisins vegna þess sem gerðist . Haukur segir að lýsing ferðamannsins hafi komið honum í opna skjöldu . Sjálfur hafi hann rætt við alla leiðsögumennina , sem hafi mismikla reynslu . Stangist lýsingin á við útskýringar þeirra . „ Við vorum í stöðugum samskiptum úr stjórnstöð við reynslumestu leiðsögumennina . Ég veit að einn þeirra labbaði á milli hópanna sem voru ekki langt frá hvor öðrum . Þeir voru að vinna í því að halda fólki rólegu , útskýra að hjálp væri á leiðinni og það þyrfti að halda kyrru fyrir . Það sem ég hef heyrt frá öllum er að leiðsögumenn hafi staðið sig gríðarlega vel í þessu . Auðvitað getur fólk upplifað eitthvað annað , “ greinir hann frá . Ljósmynd / Slysavarnafélagið Landsbjörg Spurður segir Haukur að Mountaineers of Iceland hafi reynt að ná tali af öllum ferðamönnunum sem fóru á vegum fyrirtækisins í ferðina . Fólkið sé í misjöfnu andlegu ástandi , sumir hressir og frískir en aðrir mjög eftir sig . „ Við sýnum því fullan skilning og höfum boðist til að veita fólki meiri upplýsingar og stuðning eins og við getum , “ segir hann . Á annað þúsund ferðir í fyrra Hvað varðar kostnaðinn við vélsleðaferð á borð við þá sem var farin á þriðjudaginn segir Haukur hann nema um 25 til 40 þúsund krónum á mann . Á ári hverju eru farnar á annað þúsund ferðir á vegum fyrirtækisins en í fyrra tók það á móti um 55 þúsund manns .